Illum il-Kummissjoni Ewropea adottat pakkett ta' miżuri biex ittejjeb il-kapaċità tal-kumpaniji li jiġġeneraw kapital fl-UE kollha u biex tiżgura li l-Ewropej jkollhom l-aħjar kundizzjonijiet possibbli għat-tfaddil u l-investimenti tagħhom. Sena wara l-Pjan ta' Azzjoni tal-2020 għall-Bini ta' Unjoni tas-Swieq Kapitali, il-Kummissjoni qed twettaq l-impenji tagħha, u qed tipproponi miżuri biex is-swieq kapitali Ewropej jingħataw spinta 'l quddiem. Dan se jgħin l-irkupru ekonomiku tal-Ewropa mill-kriżi tal-COVID-19, kif ukoll lit-tranżizzjonijiet diġitali u ekoloġiċi. Barra minn hekk, il-Kummissjoni ressqet Komunikazzjoni li tistabbilixxi l-azzjonijiet li se tieħu s-sena d-dieħla biex tixpruna s-suq. Il-proposti tal-lum se jiżguraw li l-investituri jkollhom aċċess aħjar għad-data dwar il-kumpaniji u l-kummerċ. Il-miżuri se jinkoraġġixxu wkoll l-investiment fit-tul biex il-bejgħ tal-fondi ta' investiment fuq livell transfruntier ikun iktar faċli u sikur. Kollox ma' kollox, il-proposti tal-lum se jipprovdu konnessjoni aħjar bejn il-kumpaniji tal-UE u l-investituri, itejbu l-aċċess għall-finanzjament tal-kumpaniji, iwessgħu l-opportunitajiet ta' investiment għall-investituri fil-livell tal-konsumatur, u jintegraw aktar is-swieq kapitali tal-UE. Il-proposti leġiżlattivi adottati llum huma: L-ESAP se joffri punt ta' aċċess uniku għall-informazzjoni pubblika relatata mal-aspetti finanzjarji u ta' sostenibbiltà, apparti informazzjoni dwar il-kumpaniji tal-UE u l-prodotti ta' investiment tal-UE. Dan se jagħti lill-kumpaniji aktar viżibbiltà quddiem l-investituri, filwaqt li jiftaħ aktar sorsi ta' finanzjament. Dan huwa partikolarment importanti għall-kumpaniji ż-żgħar fi swieq kapitali ta' dimensjoni żgħira peress li jkunu jistgħu jiġu nnutati aktar faċilment fl-UE, u wkoll mill-investituri internazzjonali. L-ESAP se jkun fih ukoll informazzjoni relatata mas-sostenibbiltà ppubblikata mill-kumpaniji, li se tappoġġa l-objettivi tal-Patt Ekoloġiku Ewropew. Bħala spazju komuni tad-data, l-ESAP huwa s-sisien tal-Istrateġija Diġitali tal-UE u tal-Istrateġija għall-Finanzi Diġitali. Ir-rieżami tal-lum se jżid l-attraenza tal-ELTIFs għall-investituri u r-rwol tagħhom bħala sors komplementari ta' finanzjament għall-kumpaniji tal-UE. Se jagħmilha wkoll aktar faċli għall-investituri fil-livell tal-konsumatur biex jinvestu fl-ELTIFs, b'mod partikolari billi jitneħħa l-limitu minimu ta' investiment ta' €10,000, filwaqt li tiġi żgurata protezzjoni b'saħħitha għall-investitur. Peress li l-ELTIFs huma mfassla biex jagħtu direzzjoni lill-investimenti fit-tul, dawn jinsabu f'pożizzjoni tajba biex jgħinu fil-finanzjament tat-tranżizzjonijiet ekoloġiċi u diġitali. Il-bidliet tal-lum se jtejbu l-effiċjenza u l-integrazzjoni tas-suq tal-Fondi ta' Investiment Alternattivi. Il-proposta tarmonizza r-regoli relatati mal-fondi li jagħtu self lill-kumpaniji. Dan se jiffaċilita s-self lill-ekonomija reali, filwaqt li jipproteġi aħjar lill-investituri u jiżgura l-istabbiltà finanzjarja. Ir-rieżami jiċċara wkoll ir-regoli dwar id-delega. Ir-regoli tal-UE dwar id-delega jippermettu lill-maniġers tal-fondi jiksbu għarfien espert minn pajjiżi terzi. Ir-rieżami tal-lum se jiżgura li jkun hemm informazzjoni u koordinazzjoni adegwati fost is-superviżuri tal-UE, li jipproteġu aħjar lill-investituri u l-istabbiltà finanzjarja. L-aġġustamenti tal-lum għar-regoli kummerċjali tal-UE se jiżguraw aktar trasparenza fis-swieq kapitali. Huma se jintroduċu “tape konsolidat Ewropew”, li se jagħti lill-investituri aċċess għal data tan-negozjar kważi f'ħin reali għall-istokks, il-bonds u d-derivati fil-postijiet kollha ta' negozjar fl-UE. Sa issa, dan l-aċċess kien limitat għal għadd żgħir ta' investituri professjonali. Ir-rieżami tal-lum se jtejjeb ukoll il-kundizzjonijiet ekwivalenti bejn il-boroż u l-banek tal-investiment. Barra minn hekk, se jippromwovi l-kompetittività internazzjonali tal-postijiet ta' negozjar tal-UE billi jneħħi r-regola tal-aċċess miftuħ. Filwaqt li tibni fuq l-azzjonijiet imħabbra fil-Pjan ta' Azzjoni tal-2020 għall-Bini ta' Unjoni tas-Swieq Kapitali (CMU, Capital Markets Union), il-Kummissjoni se tkompli ssegwi fl-2022 b'aktar azzjonijiet tas-CMU, inkluża proposta dwar l-elenkar, qafas ta' finanzjament miftuħ, inizjattiva dwar l-insolvenza korporattiva u qafas ta' litteriżmu finanzjarju. Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-Ewropa teħtieġ swieq kapitali vibranti u integrati biex jagħtu spinta lill-ekonomija reali u jirkupraw wara l-kriżi tal-COVID-19. Il-proposti tal-lum iqarrbuna b'mod sinifikanti lejn il-ħolqien ta' Unjoni tas-Swieq Kapitali. Dan huwa importanti għat-tkabbir tal-ekonomija tal-UE. Nistgħu inwettquh billi ntejbu l-aċċess għad-data dwar il-kumpaniji u l-kummerċ, u norjentaw l-investimenti lejn is-sostenibbiltà u l-prijoritajiet diġitali tagħna. Il-pakkett tal-lum jiffoka b'mod qawwi fuq l-għajnuna lill-kumpaniji żgħar fi swieq kapitali ta' dimensjoni żgħira, u jagħmilha aktar faċli għall-SMEs biex isibu u jaċċessaw sorsi differenti ta' finanzjament. Se jtejjeb ukoll il-kompetittività internazzjonali tal-UE bħala post għall-kummerċ.” Mairead McGuinness, il-Kummissarju responsabbli mis-servizzi finanzjarji, l-istabbiltà finanzjarja u l-Unjoni tas-Swieq Kapitali qalet, “Is-swieq kapitali għandhom rwol essenzjali, flimkien mal-banek, fil-finanzjament tal-ekonomija tagħna, iżda huwa meħtieġ aktar progress biex l-Unjoni tas-Swieq Kapitali nlestuha. Illum qed nieħdu azzjoni f'diversi livelli: qed nagħmlu s-swieq kapitali tagħna aktar trasparenti, niffaċilitaw l-aċċess għal data relatata mal-aspetti finanzjarji u ta' sostenibbiltà, u nagħmlu l-prodotti ta' investiment bħall-ELTIFs u fondi ta' investiment alternattivi oħrajn aktar attraenti għall-investituri u l-maniġers tal-fondi. Dan se jaqdi aħjar il-ħtiġijiet tal-kumpaniji li jkunu qed ifittxu finanzjament biex ikabbru n-negozju tagħhom, li huwa kruċjali għall-irkupru u biex jintlaħqu l-objettivi ekoloġiċi u diġitali tagħna. Iżda ma aħniex se nieqfu hawn; illum qed inħabbru wkoll inizjattivi aktar ambizzjużi tas-CMU li se jiddaħħlu fl-2022 dwar l-aċċess għall-kumpaniji għas-swieq pubbliċi, il-finanzi miftuħa, l-edukazzjoni finanzjarja u l-insolvenza.” Il-passi li jmiss L-elementi kollha tal-pakkett leġislattiv issa se jiġu diskussi mill-Parlament Ewropew u mill-Kunsill. Fattur kruċjali huwa l-ħin, u nistiednu lill-koleġiżlaturi biex jibdew il-ħidma fuq dawn il-proposti malajr kemm jista' jkun. Informazzjoni ġenerali L-għan tal-Unjoni tas-Swieq Kapitali (CMU) huwa li jinħoloq suq verament uniku għall-kapital fl-UE kollha kemm hi. Hija għandha l-għan li ġġib fluss ta' investiment u tfaddil fl-Istati Membri kollha, li jkunu ta' benefiċċju għaċ-ċittadini, l-investituri u l-kumpaniji, irrispettivament minn fejn ikunu bbażati fl-Unjoni Ewropea. Dan huwa aktar u aktar urġenti fid-dawl tal-kriżi tal-COVID-19 u l-finanzjament li huwa meħtieġ biex jiġu appoġġati l-irkupru, it-tkabbir sostenibbli u t-tranżizzjoni doppja ekoloġika u diġitali. L-approfondiment tas-CMU huwa kompitu kumpless, u ma hemmx miżura waħda li twassal biex din titlesta. Għaldaqstant jeħtieġ li nagħmlu progress fl-oqsma kollha fejn għadhom jeżistu ostakli għall-moviment liberu tal-kapital. L-erba' proposti leġiżlattivi adottati llum huma pass importanti fl-implimentazzjoni tal-Pjan ta' Azzjoni tal-Kummissjoni tal-2020 għall-Bini ta' Unjoni tas-Swieq Kapitali. Huma jindirizzaw problemi f'firxa wiesgħa ta' servizzi tas-suq kapitali u jgħinu biex jintlaħqu l-objettivi ewlenin tas-CMU. Għal aktar informazzjoni Mistoqsijiet u Tweġibiet Testi legali Skeda informattiva: Fondi Ewropej tal-Investiment fuq Terminu Twil (ELTIF) Skeda informattiva: Punt ta' Aċċess Uniku Ewropew (ESAP) Skeda informattiva: tape konsolidat